Landets efterskoleelever havde søndag første skoledag. Og igen i år regner man med at sætte rekord i antallet af elever. I år er der særligt mange andenårselever, som har valgt at komme tilbage til efterskolen efter et amputeret coronaår.

Laust Otkjær er en af de 18 elever, der har valgt at gå Hørby Efterskole ved Sæby i både 9. og 10. klasse. - Jeg klager bestemt ikke over sidste år, men jeg tror, i år bliver så meget anderledes, fordi der ikke er så meget corona som sidste år. Normalt modtager Hørby Efterskole maksimalt 15 elever to år i træk, men i år får man næsten dobbelt så mange som på et normalt år. - Det tror jeg handler om, at vi sidste år ikke fik lov at gennemføre et fuldt skoleår. Men at vi havde det lange afbræk som følge af nedlukning – og et par afbræk i løbet af skoleåret på grund af smitte her på stedet, fortæller forstander Mogens Vestergård. Elevrekord på grund af corona Længslen efter et helt skoleår går igen i hele landet, lyder det fra Efterskoleforeningen. Her regner man med at sætte elevrekord for andet år i træk. Sidste år gik der 30.000 elever på landets 243 efterskoler. I år regner Efterskoleforeningen med, at man kommer op på 31.000 elever. - Alle unge har de sidste to år oplevet et afbrudt skoleår. Jeg tror, at alle håber på et helt skoleår uden afbrydelser, og der tror jeg på, at efterskolen er en løsning for mange, fordi den er intens i de 10 måneder. Så det skaber et robusthedsboost for mange at gå på efterskole, siger formanden for Efterskoleforeningen, Torben Vind Rasmussen. Alle landets efterskoler mistede knap tre måneders undervisning, da de var tvunget til at lukke ned på grund af coronaen fra jul sidste år til marts i år. I Hørby måtte man undvære yderligere en uge på grund af flere smittetilfælde. - Det har været et mærkværdigt år. Vi har ikke vidst, hvornår vi skulle hjem eller ej hver dag. Hvis én har testet positiv på skolen, har vi alle sammen for det meste skulle hjem. Og det giver en usikkerhed hver dag, siger Laust Otkjær. Derfor bliver det et lykkeligt gensyn med hverdagen. - Nu skal vi så tilbage, og det bliver forhåbentlig et helt normalt år. At se alle igen er helt utroligt dejligt – og føle den ordentlige 'efterskolemåde' igen, siger 10. klasseseleven. Tilladt at være tætte Selv om rammerne, rutinerne og kammeraterne langt hen ad vejen vil være de samme for eleverne her på 2. år, så frygter forstanderen på Hørby Efterskole ikke, at 10. klasserne kommer til at kede sig. - Jeg tror rent faktisk, at der er en masse i dét, vi laver på skolen, dén måde vi arbejder med eleverne på, og den hverdag vi har, som dem, der sidder her i dag, havde rigtig stor glæde af sidste år – og som de gerne vil se sig selv i igen i 10 måneder, mener han. For Laust Otkjær er der da også klare gevinster ved dét, der forhåbentlig bliver et coronafrit efterskoleår. - Det bliver selvfølgelig anderledes end sidste år... at lærerne bare går forbi, når man ligger tæt, uden at sige noget til det. Det bliver virkelig fedt.